Document ID: 32000R1529

Kommissionens forordning (EF) nr. 1529/2000
af 13. juli 2000
om fastsættelse af listen over de forskellige sorter af Cannabis sativa L., som er støtteberettiget ifølge Rådets forordning (EØF) nr. 2358/71
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2358/71 af 26. oktober 1971 om den fælles markedsordning for frø(1), senest ændret ved forordning (EF) nr. 1405/1999(2), særlig artikel 3, stk. 6, og
ud fra følgende betragtninger:
(1) I bilag I til forordning (EØF) nr. 2358/71 er Cannabis sativa L. opført blandt de produkter, som der kan ydes støtte for til produktion af basisfrø eller certificeret frø.
(2) Ifølge artikel 3, stk. 1, i Rådets forordning (EØF) nr. 619/71 af 22. marts 1971 om fastsættelse af almindelige regler for ydelse af støtte til hør og hamp(3), senest ændret ved forordning (EF) nr. 1420/98(4), ydes der kun produktionsstøtte for hamp, der er høstet efter frødannelsen og dyrket af certificeret frø af sorter, der er opført på en liste, som opstilles efter proceduren i artikel 12 i Rådets forordning (EØF) nr. 1308/70 af 29. juni 1970 om den fælles markedsordning for hør og hamp(5), senest ændret ved forordning (EF) nr. 2702/1999(6). Med hensyn til ydelse af produktionsstøtte for hamp har Rådet fastsat, at der på den pågældende liste kun opføres sorter med et THC-indhold på højst 0,3 % for så vidt angår produktionsårene 1998/99-2000/01 og højst 0,2 % for så vidt angår de efterfølgende produktionsår.
(3) I bilag I til forordning (EØF) nr. 2358/71 henvises der for Cannabis sativa L. til sorter med et THC-indhold på højst 0,3 % for så vidt angår produktionsåret 2000/01 og 0,2 % for så vidt angår de efterfølgende produktionsår.
(4) For at sikre, at reglerne for ydelse af støtte anvendes ensartet i hele Fællesskabet, bør der ifølge artikel 3, stk. 6, i Rådets forordning (EØF) nr. 2358/71 udarbejdes en liste over de forskellige sorter af Cannabis sativa L., som er støtteberettigede, og til det formål bør listen i bilag B til Kommissionens forordning (EØF) nr. 1164/89 af 28. april 1989 om gennemførelsesbestemmelserne for støtte til spindhør og hamp(7), senest ændret ved forordning (EF) nr. 1313/2000(8), overtages.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Frø -
UDSTEDT FØLGENDE FORORDNING:
Artikel 1
De støtteberettigede sorter af Cannabis sativa L. er, ifølge artikel 3, stk. 6, i forordning (EØF) nr. 2358/71, fastsat i bilag B til forordning (EØF) nr. 1164/89.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. juli 2000.

Labels: 17
19